Puma Energy: Hier kom die tier in jou tenk!Puma Energy Puma Energy-brandstof gaan van die middel van die jaar in Suid-Afrika beskikbaar wees na ŉ belegging wat tot dusver R200 miljoen gekos het, het African News Agency Vrydag onthul. Dit sal na verwagting die dominansie van die groot vyf brandstofhandelaars, naamlik Shell, BP, Caltex, Engen en Total en kleiner handelaars soos Sasol uitdaag. Jason Abrams, handelsontwikkelingsbestuurder by Trafigura, die olie- en metaalhandelaar waaraan Puma behoort, het bevestig dat die maatskappy reeds 40 vulstasies in Mpumalanga en die noorde van KwaZulu-Natal aangeskaf het. Altesaam 19 van hierdie vulstasies sal met die handelsmerk “Puma Energy” spog. Puma Energy het ŉ groothandellisensie en in Suid-Afrika sal die maatskappy dus nie ook ŉ handelslisensie kan bekom nie. Die maatskappy het gevolglik onafhanklike brandstofhandelaars aangeskaf wat op die groot oliemaatskappye steun vir hul verskaffing. Die rede waarom Puma in die noordooste van die land begin, is omdat die maatskappy tans bergingsfasiliteite in Matola, Mosambiek, het wat van die staatsbeheerde oliemaatskappy gehuur word. Puma Energy sal ook teen die einde van die jaar sy eie bergingsfasiliteit by Matola bekend stel wat ŉ groter verskeidenheid en buigsame afleweringstye sal bied. Abrams het gesê die maatskappy sal eers bykomende bergingsfasiliteite bekom voordat die maatskappy na die res van die land sal uitbrei en bykomende vulstasies sal oopmaak. Puma Energy is oorspronklik van Argentinië, maar het in 2002 deur die Demokratiese Republiek van die Kongo na Afrika gekom. Puma Energy is nou in 16 lande, Suid-Afrika uitgesluit.